
itanja na Pepelnicu 


Čitanje proroka Joela (2, 12-19) - 

Ovo govori Gospodin: Obratite se k meni svim svojim 
srcem u postu, plaču i tugi. Razderite svoja srca, a ne 
svoje haljine i obratite se Bogu, svojem Gospodinu, jer je 
on dobrostiv, milosrdan, ustrpljiv, bogat milosrđem i 
oprašta zloće. Tko zna, neće li se obratiti i oprostiti, pa će 
za sobom ostaviti blagoslov za žrtvu i prinos Bogu, vašem 
Gospodinu. - Trubljom sa Siona oglasite, odredite post, 
skupite narod, posvetite skup, saberite starce, pozovite 
djecu i dojenčad. Neka zaručnik iziđe iz svoje sobe i 
zaručnica iz svoje odaje. Svećenici i Gospodnje sluge neka 
između žrtvenika i trijema plaču i zazivaju: »Oprosti, 
Gospodine, oprosti svojemu narodu i ne dopusti da se 
tvojemu nasljedstvu izruguju i da nad njim vladaju 
nevjernici! Zašto da bezbošci govore: »Pa gdje je njihov 
Bog?« Gospodin je revnovao za svoju zemlju i oprostio 
svojem narodu. I Gospodin je rekao svojem narodu: »Evo, 
poslat ću vam žita i vina i ulja. Bit ćete siti, a vas samih 
neću predati nevjernicima da vas sramote«, to tvrdi 
svemogući Gospodin. 


Slijedi sveto Evanđelje po Mateju (6, 16-21) - 

U ono vrijeme reče Isus svojim učenicima: »Kad postite, 
nemojte biti žalosni kao licemjeri koji nagrđuju svoje 
obraze, da se pokažu pred ljudima kako poste. Zaista vam 
kažem, da su oni već primili svoju plaću. A kad ti postiš, 
namaži svoju glavu i operi svoje lice da te ljudi ne vide 
kako postiš, nego Otac tvoj koji je nevidljiv. I nagradit će 
te tvoj Otac koji vidi i sakrivene stvari. - Ne skupljajte 
blaga na zemlji gdje izgriza moljac i rđa, i gdje 
potkopavaju lopovi. Nego sabirajte blago na nebu, gdje ne 
izgriza ni rđa ni moljac i gdje lopovi ne potkopavaju ni 
kradu. Gdje je tvoje blago ondje je i tvoje srce.« 


